ANEXA 1
REGULAMENT DE ORGANIZARE ȘI FUNCȚIONARE A
COMISIEI DE ACORD UNIC 
la nivelul Zonei Metropolitane Târgu Mureș (CAU-ZM Tg. Mureș),

CAPITOLUL I – Dispoziții generale
Art. 1. Obiectul regulamentului
Prezentul regulament stabilește organizarea și funcționarea Comisiei de acord unic a Municipiului Târgu Mureș, în calitate de municipiu polarizator al Asociației de Dezvoltare Intercomunitară „Zona Metropolitană Târgu Mureș”, precum și cooperarea acesteia cu emitenții avizelor și acordurilor necesare emiterii autorizațiilor, în conformitate cu prevederile art. 269, alin (7) si art. 307 alin. (1) din Codul amenajării teritoriului, urbanismului și construcțiilor aprobat prin Legea nr. 169/2026.
Art. 2. Temeiul legal
Prezentul regulament are ca temei:
a) Legea nr. 169/2026 privind Codul amenajării teritoriului, urbanismului și construcțiilor;
b) Legea nr. 246/2022 privind zonele metropolitane, precum și pentru modificarea și completarea unor acte normative, cu modificările ulterioare;
c) Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
d) Ordonanța de urgență a Guvernului nr. 140/2020, aprobată prin Legea nr. 255/2020;
e) Hotărârea Consiliului Local al Municipiului Târgu Mureș nr. 296/30.10.2006 privind aprobarea de către Consiliul Local al Municipiului Târgu Mureș a asocierii Municipiului Târgu Mureș la Asociaţia Zona Metropolitană Târgu Mureș precum şi aprobarea Actului constitutiv şi a Statutului Asociaţiei Zona Metropolitană Târgu Mureș, completată prin HCL nr. 203 din 28.06.2007, Modificată prin HCL nr. 386 din 03.11.2021, Modificata prin HCL nr. 141/03.04.2023;
f) Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare.
Art. 3. Aria de competență teritorială
(1) Comisia are competență de avizare pe întreg teritoriul metropolitan al Municipiului Târgu Mureș, cuprinzând unitățile administrativ-teritoriale aparținând acestuia, potrivit listei stabilite prin anexa nr. 1 la Legea nr. 246/2022 (art. 269 alin. (7) din Cod).
(2) La data adoptării prezentului regulament, Asociația de Dezvoltare Intercomunitară „Zona Metropolitană Târgu Mureș” este constituită din: Municipiul Târgu Mureș, Orașul Ungheni și comunele Acățari, Livezeni, Corunca, Gheorghe Doja, Cristești, Sâncraiu de Mureș, Pănet, Ceuașu de Câmpie, Ernei, Crăciunești, Bălăușeri, Gornești, Glodeni, Mădăraș Sângeorgiu de Mureş, Sânpaul şi Sântana de Mureş.
(3) Aria de competență teritorială a comisiei se extinde de drept asupra oricărei unități administrativ-teritoriale care aderă ulterior la Asociația de Dezvoltare Intercomunitară „Zona Metropolitană Târgu Mureș”, de la data aderării, fără a fi necesară modificarea prezentului regulament.
Art. 4. Definiții
(1) În cuprinsul prezentului regulament, termenii de mai jos au următoarele semnificații:
a) Codul - Legea nr. 169/2026 privind Codul amenajării teritoriului, urbanismului și construcțiilor;
b) Comisia - Comisia de acord unic a Municipiului Târgu Mureș;
c) Entitate avizatoare - instituția publică sau operatorul economic abilitat prin lege să emită unul dintre avizele sau acordurile prevăzute la Art. 15;
d) Solicitant - persoana care solicită emiterea autorizației;
 (2) Ceilalți termeni utilizați au înțelesul stabilit de Cod și de anexa nr. 1 a acestuia.

CAPITOLUL II — Componența comisiei
Art. 5. Componența comisiei
(1) Comisia este compusă din (art. 307 alin. (2) din Cod):
a) specialiști din aparatul de specialitate al Primarului, care asigură și secretariatul comisiei;
b) reprezentanții delegați ai societăților care administrează sau furnizează utilitățile urbane, în calitate de avizatori;
c) reprezentanții împuterniciți ai serviciilor publice deconcentrate în domeniile prevenirii și stingerii incendiilor, prevenirii accidentelor majore în care sunt implicate substanțe periculoase, protecției civile și protecției sănătății populației;
d) reprezentanții altor instituții emitente de avize și acorduri relevante, după caz.
(2) Fiecare entitate reprezentată în comisie desemnează un reprezentant titular și un supleant.
Art. 6. Extinderea componenței
Componența comisiei poate fi extinsă, pe bază de protocol, la orice emitent de avize și acorduri prevăzute de lege (art. 307 alin. (3) din Cod).
Art. 7. Protocoalele de colaborare
(1) Cooperarea comisiei cu emitenții avizelor și acordurilor se stabilește prin protocoale încheiate între Municipiul Târgu Mureș și fiecare dintre aceștia (art. 307 alin. (1) din Cod).
(2) Protocoalele se încheie pe baza modelului prevăzut în anexa nr. 2.
(3) Protocolul cuprinde cel puțin:
a) desemnarea reprezentantului titular și a supleantului, precum și comunicarea oricărei modificări a acestora;
b) punerea la dispoziție a conținutului-cadru al documentațiilor specifice și a modului de calcul al taxelor și tarifelor, precum și comunicarea modificărilor acestora;
c) obligația Municipiului Târgu Mureș de a publica, pe pagina proprie de internet, a informațiilor prevăzute la lit. b) și orice modificări aduse acestora;
d) modalitățile de transmitere a documentațiilor, a solicitărilor de clarificare, completare sau modificare și a avizelor emise;
e) participarea la reuniunile de lucru ale comisiei, după caz.
Art. 8. Componența nominală
(1) Componența nominală a comisiei se stabilește prin dispoziție a Primarului, pe baza desemnărilor comunicate de entitățile reprezentate.
(2) Componența nominală se actualizează prin dispoziție a Primarului, fără modificarea prezentului regulament.
Art. 9. Încetarea calității de membru
Calitatea de membru încetează la data comunicării unei noi desemnări de către entitatea reprezentată sau la data la care entitatea încetează să mai fie emitentul unuia dintre avizele și acordurile prevăzute la Art. 15.

CAPITOLUL III — Conducerea și secretariatul comisiei
Art. 10. Conducerea comisiei
Arhitectul-șef al municipiului Târgu Mureş convoacă reuniunile de lucru ale comisiei și conduce comisia, în cazurile prevăzute la Art. 29 alin. (6) din prezentul regulament.
Art. 11. Dubla calitate a structurii de specialitate
(1) În cadrul procedurii de emitere a acordului unic, structura de specialitate condusă de arhitectul-șef asigură secretariatul comisiei și, distinct, verifică conformitatea urbanistică a documentației potrivit Art. 27 din prezentul regulament.
(2) Activitățile de secretariat nu substituie verificarea conformității urbanistice, care se realizează distinct și se concretizează într-un punct de vedere separat privind conformitatea urbanistică.
Art. 12. Organizarea comisiei și a secretariatului
(1) Comisia se organizează și funcționează, iar secretariatul acesteia este constituit, la nivelul structurii de specialitate condusă de arhitectul-șef (art. 305 alin. (1), art. 307 alin. (4) și art. 121 alin. (3) lit. b) din Cod).
(2) Secretariatul este asigurat de specialiștii din aparatul de specialitate al Primarului, care fac parte din comisie (art. 307 alin. (2) lit. a) din Cod).
(3) Componența nominală a secretariatului se stabilește prin dispoziție a Primarului conform Art. 8.
Art. 13. Atribuțiile secretariatului
Secretariatul comisiei are următoarele atribuții:
a) primește documentațiile pentru avizare specifice avizelor ce se obțin prin comisie (art. 306 lit. a) din Cod);
b) verifică dacă dosarul cuprinde documentațiile tehnice necesare emiterii avizelor și acordurilor care fac obiectul opțiunii, în condițiile Art. 23 și verifică existența dovezii de plată a taxei speciale și a taxelor pentru avizele și acordurile solicitate;
c) verifică dacă documentația depusă respectă cerințele urbanistice (art. 307, alin. (5) din Cod) prin:
i. verificarea de către personalul structurii de specialitate pentru lucrările din municipiul Târgu Mureș;
ii. solicitarea punctului de vedere de la unitățile administrativ-teritoriale în raza cărora se propune realizarea lucrărilor, în cazul lucrărilor din zona metropolitană, prin transmiterea documentațiilor prin poșta electronică;
d) transmite solicitantului adresa privind documentațiile care lipsesc, în condițiile Art. 23;
e) transmite documentația, concomitent, tuturor entităților avizatoare (art. 306 lit. a) din Cod);
f) transmite solicitările de clarificare, completare sau modificare celorlalte entități avizatoare, primește răspunsurile acestora și transmite solicitantului solicitarea, în condițiile Art. 28;
g) primește avizele și acordurile emise de entitățile avizatoare (art. 269 alin. (3) din Cod);
h) primește răspunsul solicitantului, în vederea urmăririi termenelor, în condițiile Art. 30 alin. (2);
i) pregătește acordul unic, îl comunică solicitantului și îl transmite structurii de specialitate a autorității competente să emită autorizația;
j) ține registrul acordurilor unice emise, în condițiile Art. 39.
Art. 14. Limitele atribuțiilor secretariatului
Secretariatul comisiei nu analizează din punct de vedere tehnic conținutul documentațiilor tehnice specifice fiecărui aviz, nu formulează observații tehnice, nu acordă consultanță solicitantului cu privire la soluția propusă și nu răspunde pentru conținutul avizelor și acordurilor emise de entitățile avizatoare.

CAPITOLUL IV — Competența comisiei
Art. 15. Avizele și acordurile care se emit prin comisie
Prin comisie se emit, sub forma acordului unic, următoarele avize și acorduri, dintre cele stabilite prin certificatul de urbanism (art. 269 alin. (1) raportat la art. 266 alin. (2) din Cod):
a. acord de racordare la reţeaua căilor de comunicaţii;
b. avizele sau acordurile emise de autorităţile competente în domeniul transporturilor de interes naţional; 
c. avizul instituţiilor din SNAOPSN, pentru construcţii care se execută în proximitatea construcţiilor cu caracter special şi/sau în zonele de protecţie a acestora;
d. cerinţele specifice unor zone/imobile cu restricţii stabilite prin reglementări speciale: 
e. avizul de amplasament pentru racordarea/branşarea la infrastructura tehnico-edilitară, în condiţiile impuse de caracteristicile şi amplasamentul reţelelor tehnico-edilitare din zona de amplasament;
f. avizul Seveso emis de către inspectoratul pentru situaţii de urgenţă judeţean în aria de competenţă a căruia se află situat amplasamentul Seveso, în baza planului cu zonele de compatibilitate teritorială, elaborate conform Metodologiei pentru stabilirea distanţelor adecvate faţă de sursele potenţiale de risc din cadrul amplasamentelor care se încadrează în prevederile Legii nr. 59/2016, cu completările ulterioare, în activităţile de amenajare a teritoriului şi urbanism;
g. avizul de securitate la incendiu şi protecţie civilă pentru categoriile de construcţii şi amenajări stabilite prin hotărâre a Guvernului;
h. avizul pentru protecţia sănătăţii populaţiei;
Art. 16. Avizele și acordurile care nu fac obiectul acordului unic
Se obțin de solicitant, independent de comisie, punctul de vedere emis de autoritatea publică competentă pentru protecția mediului, acordul de mediu sau avizul Natura 2000, avizul de gospodărire a apelor, avizul emis de Ministerul Culturii sau de serviciile publice deconcentrate ale acestuia și acordul vecinilor sau al asociațiilor de proprietari (art. 269 alin. (1) din Cod).
Art. 17. Autorizațiile pentru care se emite acordul unic
Acordul unic se emite în vederea obținerii autorizației de construire, indiferent de categoria de lucrări propuse, a autorizației de desființare și a autorizației de regularizare (art. 259 alin. (2), art. 262 alin. (1) lit. e), art. 269 alin. (1), art. 302 alin. (1) din Cod).
Art. 18. Raportul cu autoritățile competente să emită autorizația
(1) Comisia emite acordul unic pentru întreg teritoriul metropolitan prevăzut la Art. 3 din prezentul regulament, indiferent de unitatea administrativ-teritorială competentă să emită autorizația pentru imobilul respectiv (art. 304 din Cod).
(2) Pentru imobilele situate în afara Municipiului Târgu Mureș, transmiterea opțiunii și a documentației solicitantului către comisie, respectiv transmiterea acordului unic emis către unitatea administrativ-teritorială, se face prin intermediul ghișeului unic și/sau prin poștă electronică cu respectarea termenelor prevăzute de prezentul Regulament.

CAPITOLUL V — Procedura de emitere a acordului unic
Secțiunea 1 — Opțiunea solicitantului și depunerea documentației
Art. 19. Opțiunea pentru obținerea avizelor prin comisie
(1) Avizele și acordurile care fac obiectul acordului unic se obțin prin comisie numai dacă solicitantul autorizației optează în acest sens. În lipsa opțiunii, solicitantul se adresează direct fiecărei entități emitente (art. 269 alin. (1) din Cod).
(2) Opțiunea se exprimă în scris, odată cu cererea de emitere a certificatului de urbanism sau, cel mai târziu, odată cu depunerea documentației necesare emiterii autorizației.
(3) Opțiunea privește exclusiv avizele și acordurile prevăzute la Art. 15. Celelalte avize solicitate prin certificatul de urbanism se obțin direct de către solicitant, indiferent de opțiunea exprimată la alin. (2).
(4) Pentru solicitanții aflați pe teritoriul altei unități administrativ-teritoriale din aria de competență a comisiei, opțiunea se transmite comisiei prin unitatea administrativ-teritorială pe teritoriul căreia se află imobilul, potrivit Art. 18 alin. (2) din prezentul regulament.
Art. 20. Momentul declanșării procedurii de avizare
(1) Procedura de avizare prin comisie se declanșează la depunerea documentației necesare emiterii autorizației, nefiind o procedură distinctă de procedura de autorizare.
(2) În situația prevăzută la alin. (1), documentația depusă cuprinde, în locul avizelor și acordurilor care fac obiectul opțiunii, documentațiile tehnice necesare emiterii acestora (art. 287 lit. g) din Cod) și o cerere tip ce se anexează la cererea pentru emiterea AC/AD prin care se exprimă solicitarea obținerii avizelor prin Comisia de acord unic.
(3) Documentațiile tehnice prevăzute la alin. (2) se elaborează potrivit conținutului-cadru stabilit de fiecare entitate avizatoare, publicat pe pagina proprie de internet a acesteia și pe pagina de internet a Municipiului Târgu Mureș (art. 316 alin. (1) lit. a) din Cod).
(4) Avizele și acordurile care nu fac obiectul opțiunii se depun la dosar în forma obținută de solicitant.
Art. 21. Modalitățile de depunere
(1) Documentația specifică pentru avizare se depune în una dintre următoarele modalități:
a) prin contul propriu de pe platforma digitală a Municipiului Târgu Mureș, la momentul operaționalizării acesteia;
b) prin poșta electronică, la adresa instituțională a Municipiului Târgu Mureș;
c) prin intermediul ghișeului unic național prevăzut la art. 139 din Cod, la momentul operaționalizării acestuia.
(2) Platforma digitală și adresa de poștă electronică prevăzute la alin. (1) se indică pe pagina de internet a Municipiului Târgu Mureș.
(3) Documentația specifică pentru avizare se depune în format digital și se semnează cu semnătură electronică calificată sau avansată, de către solicitant și, după caz, de specialiștii competenți, potrivit legii, și are aceeași valoare juridică cu documentația depusă în format scris (art. 270 alin. (3) din Cod).
(4) Documentațiile tehnice se semnează cu semnătură electronică calificată, obținută în condițiile Ordonanței de urgență a Guvernului nr. 140/2020 (art. 269 alin. (2), art. 270 alin. (4) și art. 306 lit. a) din Cod).

Secțiunea 2 — Verificarea dosarului și transmiterea
Art. 22. Verificarea de către secretariat
(1) În termen de 5 zile lucrătoare de la data înregistrării, secretariatul verifică dacă dosarul cuprinde:
-  documentațiile tehnice complete necesare emiterii avizelor și acordurilor care fac obiectul opțiunii (art. 269 alin. (4) din Cod).
- existența dovezilor de plată a taxei speciale și a taxelor pentru avizele și acordurile care fac obiectul opțiunii.
(2) Verificarea prevăzută la alin. (1) nu privește conținutul tehnic al documentațiilor tehnice și nici conformitatea soluției cu reglementările urbanistice.
Art. 23. Completarea documentațiilor tehnice
(1) În cazul în care lipsește una sau mai multe dintre documentațiile tehnice prevăzute la Art. 20 alin. (1), secretariatul notifică solicitantul, în termenul prevăzut la Art. 22 alin. (1) din prezentul regulament, prin punctul unic de contact sau prin poșta electronică, cu privire la documentațiile care lipsesc (art. 269 alin. (4) din Cod).
(2) Solicitantul depune documentațiile care lipsesc în cel mult 60 de zile de la data primirii adresei.
(3) Până la completarea documentațiilor, acestea nu se transmit entităților avizatoare.
(4) Depunerea documentațiilor care lipsesc, în termenul prevăzut la alin. (2), atrage reluarea, în întregime, a termenelor prevăzute în prezentul capitol.
(5) Dacă solicitantul nu depune documentațiile care lipsesc în termenul prevăzut la alin. (2), procedura de avizare prin comisie se închide, iar solicitantul poate obține avizele și acordurile direct de la entitățile emitente, urmând să le depună la dosarul de autorizare. Regimul documentației necesare emiterii autorizației rămâne cel prevăzut la art. 271 și art. 273 alin. (5) din Cod.
Art. 24. Transmiterea către entitățile avizatoare
(1) Secretariatul transmite documentația completă, concomitent, tuturor entităților avizatoare prevăzute în certificatul de urbanism, prin platforma digitală proprie sau prin poșta electronică (art. 306 lit. a) din Cod).
(2) Transmiterea se realizează de îndată ce se constată că dosarul este complet, în interiorul termenului prevăzut la Art. 22 alin. (1).
(3) Secretariatul comunică solicitantului data transmiterii documentației către entitățile avizatoare.

Secțiunea 3 — Analiza documentației și emiterea avizelor
Art. 25. Analiza de către entitățile avizatoare
(1) Fiecare entitate avizatoare analizează documentația prin prisma legislației specifice domeniului său, în vederea emiterii avizului sau acordului pe care îl emite (art. 306 lit. b) din Cod).
(2) Analiza nu are caracter colectiv. Fiecare entitate rămâne emitentul propriului aviz și răspunde pentru conținutul acestuia.
Art. 26. Verificarea conformității urbanistice
(1) Structura de specialitate condusă de arhitectul-șef al fiecarei unitati administrativ-teritoriale componenta a Zonei Metropolitane verifică dacă documentația respectă cerințele urbanistice și comunică rezultatul secretariatului CAU, în cel mult 5 zile lucrătoare de la primirea documentației complete. Pentru unităţile administrativ-teritoriale care nu deţine structură de specialitate, analiza se realizează de structura de specialitate condusă de arhitectul-șef de la nivel judeţean sau al municipiului Târgu Mureş, după caz, cu colaborarea reprezentantului desemnat ca membru în comisie din partea unităţii administrativ-teritoriale în cauză.  
(2) Verificarea prevăzută la alin. (1) nu constituie unul dintre avizele prevăzute la Art. 15 din prezentul regulament și nu face parte din acordul unic.
(3) În cazul în care documentația este neconformă din punctul de vedere al cerințelor urbanistice, procedura de avizare se oprește.
(4) Secretariatul comunică neconformitatea solicitantului, iar analiza documentației se suspendă.
(5) Procedura se reia la depunerea documentației modificate.
Art. 27. Termenul de emitere a avizelor
(1) Entitățile avizatoare emit avizele și acordurile în termen de 30 de zile calendaristice de la depunerea documentației complete și corecte și le înaintează secretariatului comisiei (art. 269 alin. (3) din Cod).
(2) Termenul prevăzut la alin. (1) curge de la data înregistrării documentației, dacă aceasta era completă la depunere, respectiv de la data depunerii documentațiilor solicitate potrivit Art. 23 din prezentul regulament.
Art. 28. Solicitarea de clarificări, completări sau modificări și corelarea condițiilor tehnice
(1) Entitatea avizatoare poate solicita revizuirea sau completarea documentației o singură dată, în termen de 5 zile calendaristice de la primirea documentaţiei, motivând temeinic din punct de vedere științific, tehnic sau juridic, (art. 269 alin. (10) din Cod).
(2) Solicitarea se transmite secretariatului comisiei, care o transmite celorlalte entități avizatoare şi solicitantului.
3) Entitățile avizatoare comunică secretariatului, în termen de 3 zile lucrătoare de la primire, dacă solicitarea influențează condițiile tehnice impuse prin propriile lor avize. Lipsa unui răspuns în acest termen valorează lipsă de obiecții.
(4) În cazul în care cel puțin o entitate avizatoare semnalează că solicitarea îi influențează condițiile tehnice, arhitectul-șef convoacă o reuniune de lucru a comisiei. Comisia analizează solicitarea și modul în care aceasta influențează condițiile tehnice impuse prin alte avize și conduce la modificarea soluției, iar rezultatul analizei se comunică atât solicitantului, cât și entităților avizatoare ale căror condiții tehnice impuse prin avize sunt influențate (art. 306 lit. c) din Cod).
Art. 29. Răspunsul solicitantului și emiterea avizului
(1) Solicitantul transmite către secretariat, în cel mult 60 de zile de la data primirii solicitării, răspunsul la solicitarea de clarificări, completare sau modificare, respectiv documentația revizuită, răspunsul la clarificări sau justificarea nepreluării observațiilor.
(2) Depășirea termenului prevăzut la alin. (1) atrage reluarea procedurii de avizare, iar documentația se restituie solicitantului, la cerere (art. 269 alin. (11) din Cod). 
(3) Secretariatul transmite către entitățile avizatoare care au generat solicitarea de clarificări, completări sau modificări și corelarea condițiilor tehnice, răspunsul primit de la solicitant.
(4) Răspunsul se analizează de structura de specialitate a entității emitente și nu se mai supune unei noi analize în comisie (art. 269 alin. (12) din Cod).
(5) În termen de 15 zile de la depunerea răspunsului, entitatea emitentă eliberează avizul sau respinge documentația, cu justificare temeinică din punct de vedere tehnic, științific și juridic (art. 269 alin. (13) din Cod).

Secțiunea 4 — Avizarea tacită
Art. 30. Acordarea tacită a avizelor
(1) În cazul în care entitatea avizatoare nu emite avizul, nu solicită clarificări, completări sau modificări ori nu respinge motivat documentația în termenele prevăzute la Art. 27 și Art. 29 alin. (5), documentația se consideră completă, iar avizul se consideră acordat (art. 269 alin. (14) din Cod).
(2) Avizele eliberate după invocarea de către solicitant a acordării tacite nu produc efecte juridice (art. 269 alin. (14) din Cod).
(3) Prevederile alin. (1) nu se aplică documentațiilor depuse spre avizare la instituțiile din SNAOPSN. Avizele acestor instituții nu pot fi considerate emise prin avizare tacită (art. 269 alin. (15) din Cod).
(4) În situația acordării tacite, procedura de autorizare continuă pe baza dovezii depunerii documentației și a unei declarații pe propria răspundere a solicitantului, prin care acesta declară că nu a primit solicitare de clarificare, completare sau modificare, aviz cu sau fără condiții ori adresă de respingere înaintea împlinirii termenelor (art. 269 alin. (16) și art. 262 alin. (1) lit. m) din Cod).

Secțiunea 5 — Emiterea acordului unic
Art. 31. Emiterea
(1) După emiterea tuturor avizelor și acordurilor care fac obiectul opțiunii, comisia emite acordul unic (art. 269 alin. (5) din Cod).
(2) Acordul unic se emite dacă există dovada achitării de către solicitant a taxelor și tarifelor stabilite de emitenții avizelor și acordurilor (art. 306 lit. d) din Cod) și a taxei speciale (art. 308 alin. (3) din Cod).
(3) Cuantumurile taxelor și tarifelor se stabilesc de fiecare entitate avizatoare, potrivit reglementărilor specifice domeniului său, și se publică potrivit Art. 20 alin. (3) din prezentul regulament. Solicitantul le achită prin intermediul www.ghiseul.ro sau al ghișeului public, taxele și tarifele intră într-un cont colector sub formă de sume de mandate de unde se virează către emitenții avizelor/acordurilor în maximum 24 de ore de la primire (art. 308 din Cod). 
(4) Documentațiile pentru lucrări publice, atât pentru construcții noi, cât și pentru intervenții la construcții existente, se analizează și se avizează fără perceperea de taxe sau tarife de analiză ori de consultanță (art. 316 alin. (1) lit. i) din Cod).
(5) Acordul unic cuprinde datele de identificare ale solicitantului și ale imobilului, numărul și data certificatului de urbanism, lista avizelor și acordurilor consolidate, cu numărul și data fiecăruia, condițiile tehnice impuse prin acestea și mențiunea avizelor considerate acordate tacit.
(6) Acordul unic se întocmește de către secretariatul comisiei și se semnează de către arhitectul-șef.
(7) Acordul unic se comunică solicitantului și se transmite structurii de specialitate a autorității competente să emită autorizația.
(8) Taxa specială pentru emiterea acordul unic aferentă anului 2026 este în valoare de 700 lei. Aceasta se va actualiza anual prin Hotărâre a Consiliului Local al municipiului Târgu Mureș (Art. 308, alin. (3) din Cod).
Art. 32. Respingerea documentației de către o entitate avizatoare
(1) În cazul în care o entitate avizatoare respinge documentația, acordul unic nu se emite.
(2) Secretariatul comunică solicitantului actul de respingere, împreună cu avizele și acordurile emise până la acel moment, și închide procedura de avizare.
(3) Solicitantul poate relua procedura pe baza unei documentații modificate, în condițiile Art. 19, sau poate obține avizele și acordurile direct de la entitățile emitente.
Art. 33. Efectele acordului unic
(1) Condițiile impuse prin acordul unic sunt obligatorii la elaborarea proiectului pentru autorizarea construirii și a proiectului tehnic de execuție (art. 264 alin. (7) din Cod).
(2) Termenul de 30 de zile calendaristice pentru emiterea autorizației de construire curge de la data emiterii acordului unic (art. 273 alin. (3) din Cod).
(3) Autoritatea competentă poate respinge emiterea autorizației sau poate condiționa emiterea acesteia de modificarea soluției propuse și refacerea proiectului, în cazul în care soluția nu respectă prevederile acordului unic (art. 275 alin. (1) din Cod).

CAPITOLUL VI — Funcționarea comisiei
Art. 34. Formatul de lucru
(1) Comisia lucrează, de regulă, în mediul online, prin analizarea documentațiilor în format digital (art. 305 alin. (4) din Cod).
(2) În situațiile în care se impune, comisia se întrunește în reuniuni de lucru la sediul Municipiului Târgu Mureș (art. 307 alin. (6) din Cod).
Art. 35. Reuniunile de lucru
(1) Reuniunea de lucru se convoacă de arhitectul-șef în cazul prevăzut la Art. 28 alin. (4).
(2) Convocarea indică documentația analizată, solicitarea de clarificare, completare sau modificare care face obiectul analizei și entitățile avizatoare care au semnalat influențe asupra condițiilor tehnice impuse prin avizele lor.
(3) La reuniune participă reprezentanții entității avizatoare care a formulat solicitarea și ai entităților care au semnalat influențe. Ceilalți membri ai comisiei pot participa.
(4) Reuniunea se poate desfășura și prin mijloace electronice de comunicare la distanță.
Art. 36. Consemnarea rezultatului
(1) Rezultatul analizei se consemnează într-un proces-verbal, semnat de participanți.
(2) Procesul-verbal cuprinde solicitarea analizată, punctele de vedere exprimate de participanți și concluzia privind influența solicitării asupra condițiilor tehnice impuse prin alte avize și asupra soluției.
(3) Rezultatul analizei se comunică în condițiile Art. 28 alin. (4).


CAPITOLUL VII — Transmiterea documentelor și evidența acordurilor unice
Art. 37. Regimul tranzitoriu
(1) Până la operaționalizarea Ghișeului unic național de autorizare a construcțiilor, comisia își desfășoară activitatea prin platforma digitală proprie a Municipiului Târgu Mureș sau prin poșta electronică (art. 306 lit. a) și e) din Cod).
(2) De la data la care utilizarea Ghișeului unic național devine aplicabilă, depunerea documentațiilor, transmiterea acestora către entitățile avizatoare și comunicarea actelor emise se realizează prin intermediul acestuia, fără modificarea prezentului regulament.
Art. 38. Registrul acordurilor unice emise
(1) Secretariatul ține, în format digital, registrul acordurilor unice emise (art. 315 alin. (1) lit. b) din Cod).
(2) Registrul actualizat se comunică, în prima decadă a fiecărei luni, pentru luna anterioară, Inspectoratului Județean de Stat în Construcții și structurii specializate în domeniul amenajării teritoriului și urbanismului de la nivel județean (art. 315 alin. (2) din Cod).

CAPITOLUL VIII — Dispoziții tranzitorii și finale
Art. 39. Încheierea protocoalelor 
(1) Protocoalele prevăzute la Art. 7 se încheie cu fiecare emitent de avize și acorduri, pe baza modelului prevăzut în anexa nr. 1. 
(2) Formularele necesare funcționării Comisiei de Acord Unic vor fi aprobate printr-o Procedură Operațională internă și se vor publica pe pagina de internet a Muicipiului Târgu Mureș.
Art. 40. Modificarea regulamentului
Extinderea ariei de competență teritorială a comisiei nu necesită modificarea prezentului regulament.

ARHITECT-ȘEF AL MUNICIPIULUI TÂRGU MUREȘ
arh. Miheț Florina Daniela
1

